Europe za koe Paris (trutca ke Caillebotte)

Europe za koe Paris ~ Le Pont de l'Europe (FR)

Europe za koe Paris ( francavon Le Pont de l'Europe ) tir trutca Joconde database, vuest- 000PE003717 lumkirafa gu 124.7 × 180.6 cm-, i puntalingeks keve stama skuyun gan Gustave Caillebotte francaf lingesik bak 1876.

Bata trutca koe Petit Palais tcilaxe koe Genève koe Swiza re ( 2018 ) tigir.

 Drunara va trutca 
Nakila poke Saint-Lazare golda bak imwugalaf rielcek dilizer. Deani afi belcon tir zwafi is kireptafi. Va trutca ronustir aze va dre ke za walstir, momimason va izga ton lukoptafa uka isu faltamafa. Grabom tir dem toloyi ki. Talteon, aftaf twern is Haussmann kolna va ebeltakoraf gozasik kevaxad solve aftalukoptaf aboz ke dodelik vas orikafa dre ke za divetir. Rontagentimaf breviz ke grabom va wis gentimap co rofirvir voxe va voleem tire vinger. 

Caillebotte va toloya iluta batlize faver, ton tela dalafa tigisa moe taka ke akintedjiikye. Conya ke za is kolna is twern, is izga ke vakol vas mila iluta vanmilenidad. Neken bata iluta voldum yavafa siakafa vexa van zidaconya xuon ice trutcalik me tigir. Isteon vols koe taltefa bareaca ke trutca me tigir nume va blagutaf siak nekir. Soluma nopeon zo selud isen djark zo turolad. Darka ke trutca darpe abdufira tuvwepawer. Akindejiikye ape tir lingesik : tanoy afigasuteks va in is berikye ton mila tirka krulder.

Akindejiikye is ayikiya is dodelik va adoloda xatcasa va arak ke twern tazukad.

Isen disuk van iluta kalion zo dolizir, trabe van ludev ke trutca. Mecoba tatcer da disukesik rovansar, mek vakor tir. Volson nope ayikye lanise van volsaf woyok, vakol keve taneafa azenta va bata lizira nutukaliar. Va trutca kaliaboron kolanir, isen inafo alto isu izga conyon ice iluteem tigid. Tukalian siak va fli ke za armar : i va rustonafa is kaliafa liziwera ke favesik ke Saint-Lazare golda. Rogestat da Caillebotte va afigasutera ta bat grabom al kosaver milinde ta Nuda ke Paris. Muvasaz trutca miltandon lingeyena al askir. Keskeon lingesik va bata xeka ta firvira va warzafa disukera vols wetce mergil gralombes va geltruca batlize malsaver, i ta firvira va warzaf vil va anamefa tamava.

Caillebotte va vil geltron merotis ikatcur. Wal estobara ( geufa wira va vakol ) is lolentaf vil ( bedabloeem ) yolkat. Tigira ke toleafa iluta vwon ice dodelik dem lukoptaf awem va bata keska va volgeltruca ware laumasir.

Medotolmilafa bunera va trutca va dalafa danda ke grabom ginur : i va yantaf gamdaks ke dreeem ke za. Male dalafa iluta, va X-koraf buneks dem toloya titefa obla ke X-e wetce pofa conya walwit.

Va tudarkasaberopara armorana gan za nekisa va nustuca pu belca stragat. Irmafe dre ke azilaf trinkeem va vlardafa darka guawiar lize va yona kelotafa pinta ( kobasik is kelotxaki ikz- ) kozwit.

Batlize za va runda vollumafa gu vlarde iskene keve taneafa azenta konarir. Nutir gulafa numen va po ke inafe dre pestalet. Va belca tupoar. Va roti ke raba is tizafa artazukara va Paris viwazer.

Zakrast va stirkot mu dodelik batlize zanudar.

 Watsa va nudaf patectoy 
Watsa va nudaf patectoy va Gustave Caillebotte remi trelafa klepa koswavayar. Ine va konaka trutca oku siatos lingeyer. Tulon grupet :

 Dere rupec 

 Stragela 

 Vuestexa 

|style="vertical-align: top;"|

|}

Europe za koe Paris (trutca ke Caillebotte)
Europe za koe Paris (trutca ke Caillebotte)